Návrh

na zmenu aktualizácie koncepcie privatizácie bánk s majetkovou účasťou
Fondu národného majetku Slovenskej republiky

I. Úvod 	Vláda SR svojim uznesením č. 418 zo dňa 19. mája 1999 schválila „Návrh koncepcie privatizácie bánk s majetkovou účasťou Fondu národného majetku Slovenskej republiky“, ktorý sa týkal predaja akcií Všeobecnej úverovej banky, a.s., Slovenskej sporiteľne, a.s., Investičnej a rozvojovej banky, a.s. a Banky Slovakia, a.s.. Vzhľadom na skutočnosť, že v rámci prvej etapy reštrukturalizácie vybraných bánk sa v rámci ich rekapitalizácie (zvýšením ich základného imania kapitálovým vstupom štátu zastúpeného Ministerstvom financií SR) štát stal majoritným vlastníkom prvých troch spomínaných bánk, vláda dňa 16. februára 2000 uznesením č. 93 schválila “Aktualizáciu koncepcie privatizácie bánk
s majetkovou účasťou Fondu národného majetku Slovenskej republiky“.

V prípade Slovenskej sporiteľne, a.s. (SLSP, a.s.) vláda SR predmetným uznesením schválila, že predmetom privatizácie bude časť majetkovej účasti štátu v podiele 57,46% a celá majetková účasť Fondu národného majetku SR v podiele 29,72%, pričom štát zastúpený Ministerstvom financií SR si ponechá podiel vo výške 10,00% + 1 akcia. 

Na základe privatizačného projektu majetkovej účasti na podnikaní SLSP, a.s. a návrhu Ministerstva pre správu a privatizáciu národného majetku SR vláda SR uznesením č. 1105 zo dňa 20. decembra 2000 schválila a následne vydala rozhodnutie o privatizácii vyššie uvedenej majetkovej účasti štátu a majetkovej účasti Fondu národného majetku SR predajom rakúskej banke Erste Bank a zároveň rozhodnutie o zachovaní majetkovej účasti štátu na podnikaní SLSP, a.s. v spomínanom podiele.

Na základe rozhodnutia vlády o privatizácii bola dňa 11. januára 2001 podpísaná medzi Ministerstvom financií SR ako akcionárom, Fondom národného majetku SR ako predávajúcim a Erste Bank ako kupujúcim Zmluva o kúpe 87,18% akcií SLSP, a.s..

Súčasnú štruktúru akcionárov SLSP, a.s. zobrazuje nasledovná tabuľka:

akcionári	podiel akcionára na ZI banky	
	v tis. Sk	v %	
Erste Bank der Österreichischen Sparkassen AG	4282692	67,19	
Európska banka pre obnovu a rozvoj	1274204	*19,99	
SR zastúpená Ministerstvom financií SR 	637422	10,00	
Minoritní akcionári	179889	2,82	
Spolu	6374207	100,00	

*/ Rakúska Erste Bank v júni 2001 odpredala časť svojich akcií SLSP, a.s. v uvedenom podiele Európskej banke pre obnovu a rozvoj.

II. Zmena rozsahu privatizácie Slovenskej sporiteľne, a.s. 

Z vládou schválenej aktualizácie koncepcie privatizácie bánk s majetkovou účasťou Fondu národného majetku SR vyplýval nasledovný rozsah privatizácie SLSP, a.s.:

						podiel			menovitá hodnota
- podiel určený na privatizáciu			87,18 %		5.556.896 tis. Sk
z toho:	podiel MF SR			57,46 %		3.662.578 tis. Sk
			podiel FNM SR		29,72 %		1.894.318 tis. Sk    
- zachovanie majetkovej účasti štátu (MF SR)	10,00 % + 1 akcia	   637.422 tis. Sk
- podiel Reštitučného investičného fondu, a.s.	2,82 %		   	   179.889 tis. Sk

Z vyššie uvedeného prehľadu vyplýva, že štát zastúpený Ministerstvom financií SR ešte v súčasnosti vlastní 10%-ný podiel na základnom imaní SLSP, a.s.. Výška tohto podielu neumožňuje štátu ako akcionárovi podľa Obchodného zákonníka a platných stanov banky podstatným spôsobom ovplyvňovať rozhodovanie a riadenie v tejto banke. Z uvedeného dôvodu by bola optimálnym riešením doprivatizácia všetkých zvyšných akcií SLSP, a.s. vo vlastníctve štátu.

Štruktúra akcií SLSP, a.s., ktoré tvoria zostávajúci 10%-ný podiel majetkovej účasti štátu, je nasledovná:

počet akcií	menovitá hodnota jednej akcie	celková menovitá hodnota	
6 kusov	100.000.000,- Sk	600.000.000,- Sk	
37 422 kusov	1.000,- Sk	  37.422.000,- Sk	
Spolu		637.422.000,- Sk	

Príjmami z privatizácie predmetného podielu v SLSP, a.s. by sa zabezpečili finančné prostriedky na krytie záväzkov Ministerstva financií SR a Fondu národného majetku SR voči Erste Bank v súvislosti so súdnymi spormi voči SLSP, a.s., ktoré vyplývajú zo Zmluvy o kúpe 87,18 % akcií SLSP, a.s. zo dňa 11. januára 2001.